b"\n_START_ARTICLE_\nBernard Germain de Lac\xc3\xa9p\xc3\xa8de\n_START_PARAGRAPH_\nBernard Germain de Lac\xc3\xa9p\xc3\xa8de, t\xc3\xa4ydellisemmin Bernard Germain \xc3\x89tienne de Laville-sur-Illon, comte de Lac\xc3\xa9p\xc3\xa8de, joskus muodossa de La C\xc3\xa9p\xc3\xa8de (26. joulukuuta 1756 Agen\xe2\x80\x936. lokakuuta 1825 \xc3\x89pinay-sur-Seine) oli ranskalainen luonnontieteilij\xc3\xa4, muusikko ja poliitikko._NEWLINE_De Lac\xc3\xa9p\xc3\xa8den is\xc3\xa4 ohjasi h\xc3\xa4nen opiskeluaan huolellisesti ja Buffonin teoksen Histoire naturelle, g\xc3\xa9n\xc3\xa9rale et particuli\xc3\xa8ren huolellinen tutkiminen jo varhaisessa vaiheessa her\xc3\xa4tti h\xc3\xa4nen kiinnostuksensa. Vapaa-aikana h\xc3\xa4nen kiinnostuksensa suuntautui musiikkiin, ja h\xc3\xa4nest\xc3\xa4 kehittyi taitava pianon ja urkujen soittaja. H\xc3\xa4n s\xc3\xa4velsi my\xc3\xb6s kaksi oopperaa, joita ei kuitenkaan koskaan julkisesti esitetty, mutta joita Christoph Gluck arvosti suuresti. Vuosina 1781\xe2\x80\x931785 h\xc3\xa4n julkaisi 2-osaisen Po\xc3\xa9tique de la musique. Samoihin aikoihin h\xc3\xa4n laati kaksi fysiikkaa k\xc3\xa4sitellytt\xc3\xa4 tutkielmaa, Essai sur l'\xc3\xa9lectricit\xc3\xa9 (1781) ja Physique g\xc3\xa9n\xc3\xa9rale et particulaire (1782\xe2\x80\x931784), joiden ansiosta h\xc3\xa4n yst\xc3\xa4vystyi Buffonin kanssa. Buffon j\xc3\xa4rjesti h\xc3\xa4nelle apulaisesittelij\xc3\xa4n paikan kuninkaallisessa puutarhassa ja ehdotti, ett\xc3\xa4 h\xc3\xa4n jatkaisi Buffonin Histoire naturellen kirjoittamista. T\xc3\xa4m\xc3\xa4 jatkoty\xc3\xb6 julkaistiin nimill\xc3\xa4 Histoire des quadrup\xc3\xa8des, ovipares et des serpents (2 osaa, 1788\xe2\x80\x931789) ja Histoire naturelle des reptiles (1789)._NEWLINE_Ranskan vallankumouksen j\xc3\xa4lkeen de Lac\xc3\xa9p\xc3\xa8desta tuli Lakias\xc3\xa4\xc3\xa4t\xc3\xa4v\xc3\xa4n kokouksen j\xc3\xa4sen, mutta terrorin valtakaudella h\xc3\xa4n j\xc3\xa4tti Pariisin tuntiessaan henkens\xc3\xa4 uhatuksi. Kuninkaallisen puutarhan tultua uudelleen organisoiduksi Jardin des Plantes -nimisen\xc3\xa4 nimitettiin de Lac\xc3\xa9p\xc3\xa8de sen matelija- ja kalatutkimuksen johtajaksi. Vuonna 1798 h\xc3\xa4n julkaisi ensimm\xc3\xa4isen osan kaloja k\xc3\xa4sittelev\xc3\xa4st\xc3\xa4 suurteoksesta Histoire naturelle des poissons, jonka viides osa ilmestyi vuonna 1803. Vuonna 1804 ilmestyi h\xc3\xa4nen valaita k\xc3\xa4sittelev\xc3\xa4 teoksensa Histoire des c\xc3\xa9tac\xc3\xa9s. T\xc3\xa4st\xc3\xa4 eteenp\xc3\xa4in aina kuolemaansa saakka h\xc3\xa4nen osallistumisensa politiikkaan rajoitti h\xc3\xa4nen kirjallista tuotantoaan. Vuonna 1799 h\xc3\xa4nest\xc3\xa4 tuli kansanedustaja, 1801 kansalliskokouksen puheenjohtaja, 1803 Kunnialegioonan kansleri ja 1804 ministeri. Kansalliskokouksen puheenjohtajana h\xc3\xa4n toimi my\xc3\xb6s vuosina 1807\xe2\x80\x931808 ja 1811\xe2\x80\x931813. Vanhoilla p\xc3\xa4ivill\xc3\xa4\xc3\xa4n h\xc3\xa4n kirjoitti viel\xc3\xa4 teoksen Histoire g\xc3\xa9n\xc3\xa9rale physique et civile de l'Europe, joka julkaistiin postuumisti 18-osaisena vuonna 1826._NEWLINE_De Lac\xc3\xa9p\xc3\xa8de nimesi my\xc3\xb6s suuren joukon lintusukuja, muun muassa antillient\xc3\xb6yht\xc3\xb6kolibrin (Orthorhyncus cristatus) suvun Orthorhyncus ja arojen suvun Ara."